กฎกระทรวงให้ใช้บังคับผังเมืองรวมบริเวณอุตสาหกรรมและชุมชนแหลมฉบัง จังหวัดชลบุรี (ฉบับที่ 2) พ.ศ. 2561

กฎกระทรวง
ให้ใช้บังคับผังเมืองรวมบริเวณอุตสาหกรรมและชุมชนแหลมฉบัง
จังหวัดชลบุรี (ฉบับที่ ๒)
พ.ศ. ๒๕๖๑[๑]
 

อาศัยอำนาจตามความในมาตรา ๕ แห่งพระราชบัญญัติการผังเมือง พ.ศ. ๒๕๑๘
และมาตรา ๒๖ วรรคหนึ่ง และมาตรา ๒๖/๑ แห่งพระราชบัญญัติการผังเมือง พ.ศ. ๒๕๑๘
ซึ่งแก้ไขเพิ่มเติมโดยพระราชบัญญัติการผังเมือง (ฉบับที่ ๔) พ.ศ. ๒๕๕๘
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ให้เพิ่มความต่อไปนี้เป็นวรรคสองของข้อ ๑๖
แห่งกฎกระทรวงให้ใช้บังคับผังเมืองรวมบริเวณอุตสาหกรรมและชุมชนแหลมฉบัง
จังหวัดชลบุรี พ.ศ. ๒๕๕๕
ที่ดินประเภทนี้ ในบริเวณหมายเลข ๑๐.๑๙
เฉพาะบริเวณเขตส่งเสริมเศรษฐกิจพิเศษซึ่งเป็นเขตส่งเสริมอุตสาหกรรมและนวัตกรรมดิจิทัลตามประกาศคณะกรรมการนโยบายการพัฒนาระเบียงเศรษฐกิจพิเศษภาคตะวันออก
เรื่อง กำหนดเขตส่งเสริม : เขตส่งเสริมอุตสาหกรรมและนวัตกรรมดิจิทัล ลงวันที่ ๑๓
กุมภาพันธ์ พ.ศ. ๒๕๖๑ และเขตนวัตกรรมระเบียงเศรษฐกิจพิเศษภาคตะวันออกตามประกาศคณะกรรมการนโยบายการพัฒนาระเบียงเศรษฐกิจพิเศษภาคตะวันออก
เรื่อง กำหนดเขตส่งเสริม : เขตนวัตกรรมระเบียงเศรษฐกิจพิเศษภาคตะวันออก
ลงวันที่ ๑๓ กุมภาพันธ์ พ.ศ. ๒๕๖๑ ให้ใช้ประโยชน์ที่ดินเพื่อการอยู่อาศัย
พาณิชยกรรม หรืออุตสาหกรรม ซึ่งเกี่ยวข้องกับอุตสาหกรรมเป้าหมายพิเศษในเขตส่งเสริมเศรษฐกิจพิเศษดังกล่าวได้ด้วย


ให้ไว้ ณ วันที่ ๗ สิงหาคม พ.ศ. ๒๕๖๑
พลเอก อนุพงษ์ เผ่าจินดา
รัฐมนตรีว่าการกระทรวงมหาดไทย
หมายเหตุ :- เหตุผลในการประกาศใช้กฎกระทรวงฉบับนี้
คือ โดยที่เป็นการสมควรแก้ไขเพิ่มเติมข้อกำหนดการใช้ประโยชน์ที่ดินตามกฎกระทรวงให้ใช้บังคับผังเมืองรวมบริเวณอุตสาหกรรมและชุมชนแหลมฉบัง
จังหวัดชลบุรี พ.ศ. ๒๕๕๕ ในที่ดินประเภทสถาบันราชการ การสาธารณูปโภคและสาธารณูปการ
ในพื้นที่บางส่วนของบริเวณหมายเลข ๑๐.๑๙ ให้สามารถใช้ประโยชน์ที่ดินเพื่อการพัฒนาในเขตส่งเสริมเศรษฐกิจพิเศษซึ่งเป็นเขตส่งเสริมอุตสาหกรรมและนวัตกรรมดิจิทัล
และเขตนวัตกรรมระเบียงเศรษฐกิจพิเศษภาคตะวันออก จึงจำเป็นต้องออกกฎกระทรวงนี้







พัชรภรณ์/จัดทำ
๖
ธันวาคม ๒๕๖๑

[๑] ราชกิจจานุเบกษา เล่ม ๑๓๕/ตอนที่
๖๐ ก/หน้า ๑/๑๖ สิงหาคม ๒๕๖๑